Gymnasieelever i protest: Kørte i studentervogn gennem landet – Ekstra Bladet
Tirsdag d. 26. maj. 2020 - kl. 17:58 0
Gymnasieelever i protest: Kørte i studentervogn gennem landet
En lille gruppe gymnasieelever demonstrerede tirsdag mod manglende udmeldinger fra regeringen om studenterkørsel til sommer
'Red Studentertiden' hedder gruppen af gymnasieelever, som demonstrerede foran Christiansborg tirsdag. Foto: Aleksander Klug
En lille, rød lastbil svinger ind på Christiansborg Slotsplads.
Om sommeren bliver lastbilen brugt til studenterkørsel, men denne tirsdag er den ikke, som man ellers normalt kunne forvente, fuld af nyklækkede studenter med huer og høje promiller.
Der er kun få mennesker i bilen, og de er der ikke for at fejre, men for at råbe op. Lastbilen er nemlig en påmindelse om alt det, som danske studenter risikerer at gå glip af i år, hvis ikke regeringen og Folketingets partier giver lov til fejring af studentertiden, herunder den traditionelle vogntur.
Marius Aggerholm er en af de mange 3. g'ere, som håber på at kunne få lov til at køre studenterkørsel denne sommer. Foto: Aleksander Klug
Det fortæller Marius Aggerholm, som bliver student til sommer fra Helsingør Gymnasium, til Ekstra Bladet.
- Vi er her, fordi vi håber på at få lov til at få en studentertid, som er så normal som muligt og så sikker som muligt, siger den 19-årige gymnasieelev, som har været med til at arrangere dagens demonstration.
- Med vognen her vil vi vise, hvad der kunne være, kontra hvad der er, siger han.
Studenterkørsel er en af de ting, som der endnu ikke er givet hverken grønt eller rødt lys for i forbindelse med genåbningen af samfundet, efter det har været - og stadig delvist er - lukket ned som følge af coronapandemien.
Derfor er ni studerende fra gymnasier rundt omkring i landet gået sammen og har skabt initiativet 'Red Studentertiden' i håb om at sætte fokus på alt det, de unge går glip af, hvis ikke de får lov til at fejre deres gymnasieafslutning. Initiativet har fået stor opbakning på sociale medier.
Til demonstrationen på Slotspladsen tirsdag gik studerende og politikere i dialog. Foto: Aleksander Klug
For Marius Aggerholm betyder det meget, hvis han og klassekammeraterne kan komme til at køre vogntur.
- Det er en tradition, som har enormt stor værdi. Det var noget, mine forældre oplevede, og som jeg og alle andre har glædet sig til at opleve, lige siden vi startede på gymnasiet, fortæller han.
Især uvisheden er frustrerende, synes han og de andre initativtagere.
- Der er så mange andre steder, der er blevet åbnet for. Vi har brug for et entydigt grønt lys for vognture, og så kan sundhedsmyndighederne komme med retningslinjer, som vi kan følge, siger Marius Aggerholm.
- Jeg føler i hvert fald ikke, vi gymnasieelever kan tillade os at klage, hvis vi ikke har forsøgt alt for at få lov.
- Vi kan kun opleve det her én gang, siger Marius Aggerholm fra 'Red Studentertiden'. Foto: Aleksander Klug
14. maj udtalte børne- og undervisningsminister Pernille Rosenkrantz-Theil (S), at hun i lyset af den positive udvikling i coronaepidemien vil have undersøgt, om det er sundhedsmæssigt forsvarligt, at studenter afslutter gymnasiet med en vogntur.
- Regeringen øjner en mulighed for, at det kan blive lidt mere festligt at afslutte både 9. klasse, svendeprøver og studentereksamener, end vi havde frygtet, sagde ministeren.
Det er denne udmelding, gymnasieeleverne stadig holder vejret i spænding efter.
Se også: Minister åbner for mulig studenterkørsel
Demonstration trak Borgens politikere til
'Red Studentertidens' demonstration på Slotspladsen foran Christiansborg trak flere politikere til, herunder Jacob Mark (SF), Mette Thiesen (NB), Pia Kjærsgaard (DF), Sikandar Siddique (løsgænger), Søren Pape Poulsen (K) og Jan E. Jørgensen (V).
Politikerne mødte op at støtte op om sagen.
- Helt ærligt, smittetrykket er så lavt, at man nærmest skal anstrenge sig for at rende ind i nogen, som er smittet, siger Søren Pape Poulsen, formand for Det Konservative Folkeparti.
- Det er en rigtig særlig dag, og jeg håber, at ministeren (Pernille Rosenkrantz-Theil, red.) finder en ordning. De her mennesker går jo i klasse sammen og ser hinanden i skolen hver dag, så kan de også feste sammen i de grupper. Man må altså bevare den sunde fornuft, siger han.
Må kysse og kramme
- Jeg har så ondt af de her unge. Der er så meget, de går glip af. Roskilde Festival, byture og så videre. Der er det forsømte forår, siger Jan E. Jørgensen fra Venstre, som i dagens anledning har taget sin studenterhue på.
- Så jeg under dem den her ene tur, den er nok på top fem over ting i ens liv, man husker, siger han.
- Tror du, de unge kan styre det, hvis de drikker alkohol på deres vogntur?
- Nej, det tror jeg ikke, og det skal de heller ikke. De skal have lov til at kysse og kramme, og det er hysterisk, hvis de ikke får lov, siger Jan E. Jørgensen.